‘નેચર પાર્ક’ જેટલું વનદર્શન માટે જાણીતું છે એટલું જ એક અભ્યાસકેન્દ્ર તરીકે સુપ્રસિદ્ધ છે. મોટા ટેલિસ્કોપ દ્વારા અહીં રાત્રે આકાશદર્શન કરાવવામાં આવે છે. તારાઓની દુનિયા, એમની ભ્રમણકક્ષાઓનો પરિચય આપવામાં આવે છે. નિશાચર પ્રાણીઓના અવાજો ઓળખવા માટે તેમજ જંગલનું રાત્રિસૌંદર્ય માણવા માટે કેટલાક અભ્યાસુઓ અહીં રાતવાસો કરતાં હોય છે. જમીનને કોઈપણ જાતની દખલ કર્યા વિના, ઢોરો અને માણસોથી રક્ષણ આપીએ તો કુદરત પોતાની જાતે જ કેવું જંગલ ઊભું કરે છે તેની માહિતી અહીં આપવામાં આવે છે. આખું આ ‘પ્રકૃતિ ઉદ્યાન’ સૂર્યઊર્જા પર ચાલે છે. અહીંની લાઈટોથી લઈને રસોઈ બનાવવા સુધીના તમામ સાધનો સૂર્યઊર્જાથી સંચાલિત છે. માત્ર એટલું જ નહિ, અહીં સૂર્યપ્રકાશ પર આધારિત ઘડિયાળ પણ બનાવવામાં આવી છે. વળી, અહીં હવામાન કેન્દ્ર ઊભું કરવામાં આવ્યું છે. તેની મદદથી પવનની દિશા, હવામાં રહેલો ભેજ, વરસાદની સ્થિતિ વગેરે જેવી માહિતી મેળવવામાં આવે છે અને બાળકોને આ અંગે જ્ઞાન આપવામાં આવે છે. ઘણી શાળાઓ તેમજ પ્રકૃતિના અભ્યાસીઓ આ સ્થળની મુલાકાત લેતાં રહે છે.